32002R2306
L 348/94
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2306/2002 НА КОМИСИЯТА
от 20 декември 2002 година
за определяне на подробни правила за прилагането на Регламент (EО) № 104/2000 на Съвета по отношение съобщаването на цените при внос на рибни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 29, параграф 5 от него,
като има предвид, че:
(1)
Член 29, параграф 4 от Регламент (EО) № 104/2000 предвижда държавите-членки да съобщават редовно на Комисията цените и количествата на вноса на някои продукти, регистрирани на техните пазари или на техните пристанища.
(2)
Следва да бъде съставен нов списък на пазарите и пристанищата, на които се регистрира вносът, за да отчита реалния обем на вноса.
(3)
Следва също да се осигури възможността за бързо прехвърляне, в нов електронен формат, на данните, свързани с наблюдението на справочните цени.
(4)
Регламент (EО) № 2211/94 на Комисията от 12 септември 1994 г. относно определянето на подробни правила за прилагането на Регламент (EИО) № 3759/92 на Съвета по отношение съобщаването на цените на вносни рибни продукти (2), последно изменен от Регламент (EО) № 2805/1999 (3), трябва да бъде съответно отменен.
(5)
Мерките, предвидени в настоящия регламент, са в съответствие със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
Член 1
1. Държавите-членки уведомяват Комисията за цените и количествата на вноса на продуктите, изброени в приложения I, II, III и IV към Регламент (EО) № 104/2000, за който са фиксирани референтни цени и които са пуснати в свободно обращение. Тази информация се разбива по кода TARIC и по дата на представяне на декларацията за внос.
2. Изискването за уведомяване на Комисията се прилага най-малко за продуктите, пуснати в свободно обращение на пазарите и пристанищата, изброени в таблица 3 от приложението.
3. Уведомяването става до 25-тия ден на всеки месец или на първия последващ работен ден за продукти, пуснати в свободно обращение между първия и 15-тия ден на месеца и до 10-тия ден на следващия месец, или на първия последващ работен ден за продукти, пуснати в свободно обращение между 16-тия и последния ден от месеца. Комисията се уведомява по електронна поща във формата, показан в приложението.
Член 2
Регламент (EО) № 2211/94 се отменя.
Член 3
Настоящият регламент влиза в сила на 1 януари 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2002 година.